《次韵刘炳先昆仲见寄》
宋代·王庭圭

未有新诗敌庾郎，徒将断木点青黄。峨冠不满三尺许，拆袜仍无一寸长。

鹏翼端能翻碧汉，芥舟唯可置坳堂。君才本自堪磨琢，颖脱当如锥在囊。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。